Lisaks amatööridele osales turniiril ka kogu maailma pokkeriproffide raskekahurvägi, kuid enamus nendest langes turniirilt võrdlemisi kiiresti. Küll näitas end uskumatult heast küljest valitsev  maailmameister Greg Raymer, kes suutis end vahepeal mängida lausa chipleaderiks ning saavutas kokkuvõttes väärika 25. koha (see näitas, et eelmisel aastal ei läinud võit sugugi juhuslikule mehele). Finaali pääsenud üheksa mängijat olid hoobilt miljonärid, sest üheksanda koha auhind oli täpselt üks miljon dollarit! Selle koha võttis finaallaua mängijatest tuntuim - Mike Matusow. Edasise mängu käigus domineerisid varem varjus olnud Hachem ja WSOP-l esmakordselt osalev amatöörmängija Steve Dannenmann, kes nimetas  oma seniseks tippsaavutuseks "tugevuselt neljandaks mängijaks olemist oma kodus peetavas Hold'em mängus". Mõlema mängija jaoks oli ainuüksi WSOP põhiturniiril "rahadesse jõudmine" juba üle mõistuse tugev saavutus ning nii võisid vaatajad vaid imetleda, millise lustiga omavahelist heads-up mängu mängiti. Peale jäi Hachem, kes võitis viimase jaotuse ülimalt kehvade taskukaartidega (37, kuid flop oli 456). Heasüdamlik ameeriklane Dannenmann oli vist läbi ajaloo kõige õnnelikum kaotaja. Hachem sai rekordilise  $7.500.000 ning tänu Austraalia kodakondsusele pääses ka maksude tasumisest.